作者：王奕
词牌/韵律：贺新郎

paragraphs: 醉醒琼花露。
买扁舟、邵伯津头，向秦邮去。
流水孤村鸦万点，忆少游、回首斜阳树。
又访著、山阳酒侣。
细剔留城碑藓看，上歌舞、一啸江东主。
望凫峄，过邹鲁。
孔林百拜瞻茔墓。
历四阜、少皞之墟，大庭之库。
竟涉汶河登泰岱，候清光，夜半开玄圃。
迤逦问、东平归路。
蚩冢黄花吟笑罢，下新州，醉白楼头赋。
复淮楚，寻故步。